11.08.2025.

Fond za zaštitu okoliša i energetsku učinkovitost objavio je uvjete i kriterije za najavljivani program sufinanciranja energetski učinkovitih vozila namijenjenog pravnim osobama i obrtnicima vrijedan 21,2 milijuna eura.

U kontekstu sve većih ulaganja u zelenu tranziciju elektrifikacija voznog parka prepoznaje se sve više kao ne samo ekološki odgovorna, već i ekonomski isplativa investicija, a pojedina tvrtka moći će ostvariti čak do 90.000,00 eura sufinanciranja.  Promet utječe značajno na emisije CO2 i kvalitetu zraka, a ovim se programom djeluje upravo u smjeru smanjenja tih emisija. Zainteresirane tvrtke, pravne osobe i obrtnici, tako mogu očekivati da će, uz sredstva Fonda, investicija u vozila s nultim emisijama biti značajno brže isplaćena kroz uštede u troškovima goriva i održavanja.

Kao i u dosadašnjem programu sufinanciranja, za L kategorije Fond će korisnicima osigurati do 2.500 eura, a za M1 i N1 kategorije i do 9.000 eura po vozilu, odnosno 40% njegove vrijednosti. Pritom je važno imati na umu kako cijena vozila L i M1 kategorije ne smije prelaziti 50.000 eura bez PDV-a. U slučaju kupnje vozila iz kategorije M2, M3, N2 i N3, sufinancirat će se do 40% iznosa, a osim električnih, sredstva će se moći dobiti i za vozila na vodik. Jedan pravni subjekt moći će se prijaviti za veći broj vozila, a maksimalan iznos sufinanciranja koji će moći ostvariti po ovom pozivu je 90.000 eura. Prijava za sufinanciranje će biti u potpunosti elektronska, kroz NIAS putem sustava eFZOEU, a u ime tvrtke će prijavu moći podnijeti i opunomoćenik, koji će za to trebati imati specijalnu punomoć, ovjerenu kod javnog bilježnika. U slučaju odobrenog sufinanciranja, korisnicima će moći biti priznat trošak kupnje i plaćanja vozila nastao od 8. kolovoza 2025., a priznavat će se i trošak predujma za kupnju nastao i plaćen najranije 1. siječnja 2025. godine.  Vozilo koje je u cijelosti plaćeno prije 8. kolovoza 2025. nije prihvatljivo za sufinanciranje. Rok do kojeg sva vozila trebaju biti kupljena odnosno plaćena je 31. svibnja 2026. godine. Korisnik bespovratnih sredstava bit će obvezan Fondu podnositi godišnja izvješća u periodu od 3 godine od datuma isplate, kroz koja će dokazivati da je vozilo još uvijek u vlasništvu te da redovito podmiruje troškove leasinga, odnosno, nakon otplaćenog leasinga, da je stekao vlasništvo nad istim.

Iako je će poziv biti dostupan pravnim osobama, za sufinanciranje se neće moći prijaviti tvrtke registrirane za cestovni prijevoz robe i taksi prijevoznici. Naime, za takve tvrtke Ministarstvo zaštite okoliša i zelene tranzicije priprema poseban program vrijedan 45 milijuna eura, koji će biti financiran u okviru Modernizacijskog Fonda. Osim toga, dodatnih 45 milijuna eura planira se plasirati u dekarbonizaciju prometa putem financijskih instrumenata, u okviru projekta na kojem Ministarstvo surađuje sa Hrvatskom bankom za obnovu i razvoj.

Više informacije potražite na: [Objavljeni Uvjeti i kriteriji za sufinanciranje kupnje novih vozila na alternativna goriva | FZOEU](https://www.fzoeu.hr/objavljeni-uvjeti-i-kriteriji-za-sufinanciranje-kupnje-novih-vozila-na-alternativna-goriva%22%20%5Ct%20%22_blank)

**U svrhu prijave prijavitelji će biti dužni dostaviti sljedeću dokumentaciju:**

 1. Prijavni obrazac **(Obrazac Fonda)**

2. Dokaz o registraciji, važeći na dan prijave na Poziv (**izvod iz sudskog ili obrtnog registra,** odgovarajuće rješenje/potvrdu nadležnih tijela o obavljanju djelatnosti, dokaz o upisu u odgovarajući registar za obavljanje djelatnosti, ili drugi primjenjivi dokument), (**Prijavitelj sam prikuplja)**

3. Obavijest o razvrstavanju poslovnog subjekta prema Odluci o Nacionalnoj klasifikaciji djelatnosti 2025. – NKD 2025. ili drugi jednakovrijedni dokument, (**Prijavitelj sam prikuplja)**

4. Potvrdu Porezne uprave o podmirenju obveza javnih davanja, ne stariju od 30 dana od dana prijave na Poziv, (**Prijavitelj prikuplja u Poreznoj upravi)**

5. Izjavu prijavitelja pod materijalnom i kaznenom odgovornošću, potpisanu i, ako je primjenjivo, ovjerenu od odgovorne/ovlaštene osobe, **(Obrazac Fonda)**

6. Izjavu o primljenim potporama i povezanim poduzećima, ovjerenu (ako je primjenjivo) i potpisanu od odgovorne/ovlaštene osobe prijavitelja, ne stariju od 30 dana od dana prijave na Poziv (odnosi se na trgovačka društva, fizičke osobe- obrtnike te druge prijavitelje koji ostvaruju pravo na potporu sukladno Programu de minimis), **(Obrazac Fonda)**

7. Izjavu prijavitelja da ne podliježe kriterijima neprihvatljivosti, ovjerenu (ako je primjenjivo) i potpisanu od odgovorne/ovlaštene osobe prijavitelja, ne stariju od 30 dana od dana prijave na Poziv (odnosi se na trgovačka društva, fizičke osobe- obrtnike te druge prijavitelje koji ostvaruju pravo na potporu sukladno Programu de minimis), **(Obrazac Fonda)**

8. Informativnu ponudu za kupnju vozila izdanu od strane prodajnog mjesta, pri čemu ponuda obvezno mora imati iskazanu cijenu vozila u eurima te iz iste moraju biti vidljive tehničke karakteristike vozila: kategorija (proizvođač, model, vrsta pogona), snaga vozila (kW), potrošnja (kWh/100 km, Wh/km ili kg/100 km), **Ponuda Trgovac**

9. Specijalnu punomoć ovjerenu od strane javnog bilježnika, ako je primjenjivo, primjer obveznog sadržaja nalazi se u Prilogu. (**Prijavitelj daje pravo trećoj osobi da popuni prijavu)**